പുനര്ഗേഹം പദ്ധതി: നിര്മ്മാണം പൂര്ത്തിയായ വീടുകളുടെ ജില്ലാ തല താക്കോല് ദാനം ഇന്ന് നടക്കും കൊടുങ്ങല്ലൂര്: തീരദേശത്തെ കടലോര മേഖലയില് നിന്ന് 50 മീറ്റര് പരിധിക്കുള്ളില് താമസിക്കുന്ന മുഴുവന് പേരെയും സുരക്ഷിത സ്ഥലത്തേയ്ക്ക് മാറ്റി താമസിപ്പിക്കുന്ന പുനര്ഗേഹം പദ്ധതിയില് നിര്മ്മാണം പൂര്ത്തിയായ വീടുകളുടെ ജില്ലാതല താക്കോല്ദാനം ഇന്ന് നടക്കും. വൈകീട്ട് നാലിന് എറിയാട് കമ്മ്യൂണിറ്റി ഹാളില് നടക്കുന്ന ചടങ്ങില് റവന്യു മന്ത്രി കെ. രാജന് താക്കോല്ദാനം നിര്വഹിക്കുമെന്ന് ഇ.ടി ടൈസണ് മാസ്റ്റര് എം.എല്.എ വാര്ത്താ സമ്മേളനത്തില് പറഞ്ഞു. ജില്ലയില് മാറി താമസിക്കാന് സമ്മതമറിയിച്ചിട്ടുള്ള 435 പേരില് 98 ഗുണഭോക്താക്കളുടെ വീടുകളുടെ നിര്മ്മാണമാണ് പൂര്ത്തിയാക്കിയിട്ടുള്ളത്. 103 വീടുകളുടെ നിര്മ്മാണം പുരോഗമിക്കുകയാണ്. കയ്പമംഗലം നിയോജക മണ്ഡലത്തിലെ 316 കുടുംബങ്ങളാണ് മാറി താമസിക്കാന് തയ്യാറായിട്ടുള്ളത്. ഇതില് 198 പേര്ക്കുള്ള ഭൂമി കണ്ടെത്തുകയും വില നിശ്ചയിക്കുകയും, 154 പേര്ക്ക് ഭൂമി രജിസ്ട്രേഷനും നടന്നു. ഇവരില് 83 പേരുടെ വീടുകളുടെ നിര്മ്മാണം പൂര്ത്തിയാക്കി. നൂറുദിന പരിപാടിയില് ഉള്പ്പെടുത്തി നിര്മ്മാണം പൂര്ത്തീകരിച്ച 43 വീടുകളുടെ താക്കോല്ദാനവും ഇതോടൊപ്പം നടക്കും. എറിയാട് പഞ്ചായത്തില് ഇരുപത്തേഴും എടവിലങ്ങ്, ശ്രീനാരായണപുരം പഞ്ചായത്തുകളില് ഏഴ് വീതവും, മതിലകത്ത് ഒന്നും, കയ്പമംഗലത്ത് രണ്ടും വീടുകളുടെ താക്കോല്ദാനമാണ് നടക്കുക. വാര്ത്താ സമ്മേളനത്തില് ഫിഷറീസ് ഡെപ്യൂട്ടി ഡയറക്ടര് പി. മാജാ ജോസ്, എറിയാട് പഞ്ചായത്ത് പ്രസിഡന്റ് കെ.പി രാജന് എന്നിവര് പങ്കെടുത്തു.